Sommerhusejere i Grønhøj ved Løkken er utrygge. De er bange for at en eller flere hærværksmænd, der åbner for stophanerne til vandet, er på spil. De seneste dage er flere sommerhuse blevet oversvømmet og ødelagt.

Kassereren for vandværket i Grønhøj har været ude ved de foreløbigt tre sommerhuse, der er blevet vandskadede. - Alt har jo stået under vand. Køkkener, inventar og meget andet er jo ødelagt, siger Jette Duus, der er kasserer i Grønhøj Vandværk. En eller flere ukendte hærværksmænd har åbnet for stophanerne i målerbrøndene udenfor sommerhusene. Stophaner, der her i vintersæsonen ellers har været lukkede, samtidig med at hanerne inde i husene har stået åbne. De seneste tre dage har vandværket konstateret et svind på 125 kubikmeter. Som følge af hærværket.